Bear Grylls sparket fra TV-serien - vil tilbake raskt
Det forteller en talskvinne for TV-stjernen til The Hollywood Reporter. - Bear har elsket «Mann mot natur»-reisen, og han ser frem til å produsere mer banebrytende innhold for sitt lojale publikum snart, sier Heather Krug til nettstedet. Den britiske villmarksmannen har laget «Mann mot natur» siden 2006, men tirsdag gikk Discovery ut og meldte at de stopper alle produksjoner med 37-åringen. «På grunn av en pågående kontraktsuenighet med Bear Grylls har Discovery avsluttet alle produksjoner med ham», heter det i en uttalelse fra kanalen. The Hollywood Reporter skrev tirsdag at det ligger mer bak sparkingen. Nettstedet siterer anonyme kilder på at kanalen ikke fikk Grylls med på to nye prosjekter som inngikk i hans kontrakt, og at det er årsaken til at forholdet nå er avsluttet. Grylls er uenig i avgjørelsen om å stoppe produksjonene, ifølge hans talskvinne. - Dessverre har ikke Bear og Discovery kommet til enighet om ny programmering, sier hun. Bear Grylls er denne uken i Norge, og har show i Oslo, Bergen og Trondheim.
«Mann mot natur»-stjernen Bear Grylls (37) har fått sparken av Discovery, men håper å overleve (ned)turen.